**Najčastejšie otázky a odpovede k príspevku na školu v prírode**

V prípade nejasností a otázok k prideľovaniu príspevku na školu v prírode (ŠvP) si, prosím, prezrite nižšie uvedené otázky a odpovede. Ak sa v nich nenachádza odpoveď na Vašu otázku, môžete nás kontaktovať na adrese: LKSVP@minedu.sk. Zoznam otázok a odpovedí budeme priebežne aktualizovať.

**Aktualizované: 25.4.2025**

**Otázka č. 1: Školu v prírode organizujeme pravidelne pre žiakov 4. ročníka. Môžeme pobyt doplniť žiakmi, ktorí príspevok minulý rok zo zdravotných dôvodov nečerpali a sú teraz v 5. ročníku?**

**Odpoveď**: Použitie príspevku na školu v prírode pre žiakov 5. ročníka nie je možné. V súlade s § 4ac zákona 597/2003 o financovaní základných škôl, stredných škôl a školských zariadení v znení neskorších predpisov môže byť príspevok pridelený iba na žiaka prvého až štvrtého ročníka základnej školy.

**Otázka č. 2: Je možné požiadať o príspevok na školu v prírode aj pre dva ročníky naraz v jednom školskom roku? Dôvodom je nižší počet žiakov v triedach / 17 - 18 /. Pri nízkom počte sa financie na dopravu zvyšujú, tiež nie je nárok na zľavu pri vstupoch a iné nevýhody.**

**Odpoveď:** V prípade škôl s nízkym počtom žiakov je to možné. Z dôvodu, že pre malé školy je ekonomicky výhodnejšie organizovať školu v prírode pre viaceré ročníky naraz, pri výpočte schváleného počtu žiakov, ktorým je príspevok na školu v prírode pridelený, stanovilo ministerstvo v metodike počet 35 žiakov, ktorý umožní menším školám organizovať školu v prírode pre viac ročníkov napr. raz za dva roky. Samozrejme stále platí podmienka, že na žiaka môže byť príspevok pridelený iba jedenkrát počas jeho štúdia na prvom stupni základnej školy.

**Otázka č. 3: V tomto školskom roku pôjdu žiaci 4. ročníka do školy v prírode. V ročníku sú začlenené aj 3 dievčatá z Ukrajiny, ktoré majú v súčasnosti status odídenec. Vzhľadom k tomu, že na žiakov z Ukrajiny nebolo možné žiadať príspevok v Eduzbere, je možné im poskytnúť rovnaký príspevok na školu v prírode ako bol pridelený na ostatých žiakov alebo si musia uhradiť celý pobyt bez nároku na akýkoľvek príspevok?**

**Odpoveď:** Žiaci z Ukrajiny sa môžu zúčastniť školy v prírode za rovnakých podmienok ako ostatní žiaci. V prípade, ak počet žiakov vrátane žiakov z Ukrajiny presahuje počet žiakov, na ktorých bol príspevok pridelený, môže škola požiadať o navýšenie počtu žiakov, ktorí sa školy v prírode zúčastnia, s uvedením tohto konkrétneho dôvodu..

**Otázka č. 4: Je potrebné v školskom informačnom systéme zaznačiť, že žiak absolvoval ŠvP? Ak žiak prestúpil na našu ZŠ, ako zistíme, či už ŠvP absolvoval v predošlej škole?**

**Odpoveď:** Škola pridelenie príspevku zaznamenáva na žiaka vo svojom školskom informačnom systéme, túto informáciu zaznamenáva i pri prestupe žiaka na inú školu na karte žiaka. Každá škola je povinná viesť evidenciu žiakov, ktorí sa ŠvP zúčastnili a využili príspevok štátu. Pre podrobnosti práce s jednotlivými školskými informačnými systémami odporúčame školám sa obrátiť na poskytovateľa informačného systému.

**Otázka č. 5: Žiaci našej základnej školy idú do školy v prírode a jedna z našich učiteliek, ktorá ide s nimi, si do školy v prírode berie aj svoje deti, ktoré majú nárok na príspevok do ŠVP nakoľko sú to žiaci 1. a 4. ročníka, ale navštevujú inú ZŠ. Máme možnosť požiadať o príspevok aj na tieto deti?**

**Odpoveď:** Príspevok na školu v prírode môže byť deťom pedagógov poskytnutý na škole, ktorú navštevujú, ak sú žiakmi prvého stupňa ZŠ a príspevok im ešte nebol poskytnutý. Nie je možné, aby na nich žiadala o príspevok Vaša škola. Zúčtovanie príspevku predkladá škola, ktorú žiaci navštevujú.

**Otázka č 6: Môžeme počet žiakov, ktorí sa tento rok zúčastnia školy v prírode, doplniť žiakmi z druhej školy? Bolo by to pre nás ekonomicky výhodnejšie, nakoľko by sme obsadili celý autobus.**

**Odpoveď:** Áno. Školy v prírode sa môžu zúčastniť aj žiaci 1. stupňa z inej školy, na ktorých bol ich škole príspevok na tento rok pridelený. Zúčtovanie príspevku predkladá škola, ktorú žiaci navštevujú. Faktúra za školu v prírode by mala byť vystavená na každú školu zvlášť, a to na počet žiakov školy, ktorí sa školy v prírode zúčastnili. Upozorňujeme na skutočnosť, že v súlade so zákonom môže škola použiť príspevok na ŠvP pre toho istého žiaka najviac jedenkrát na 1. stupni ZŠ. Z uvedeného dôvodu je každá škola povinná viesť evidenciu žiakov, ktorí sa ŠvP zúčastnili a využili príspevok štátu.

**Otázka č. 7: Môže byť príspevok na školu v prírode pridelený aj žiakom, ktorí sú v domácom vzdelávaní? Môžeme ich zahrnúť do počtu žiakov, na ktorých v Eduzbere žiadame o príspevok?**

**Odpoveď:** Podľa pokynov k Eduzberu škola v zbere údajov zadáva počet žiakov 1. stupňa základnej školy v dennej forme štúdia, pre ktorých plánuje školu v prírode organizovať. Žiaci vzdelávajúci sa doma nie sú zahrnutí do počtu žiakov, na ktorých je škole príspevok prideľovaný.

**Otázka č. 8: Príspevok na školu v prírode nám bol pridelený na 35 žiakov 4. ročníka. Mali by sme záujem zobrať do školy v prírode spolu so štvrtákmi aj 35 žiakov 3. ročníka. Môžu sa pridelené financie rozdeliť medzi 70 detí? Alebo komu v prvom rade patrí príspevok? Zatiaľ nikto z týchto detí tento príspevok nevyužil.**

**Odpoveď:** Príspevok nie je možné deliť medzi viacerých žiakov a môže byť použitý iba na počet žiakov, na ktorý bol pridelený. Organizácia školy v prírode je v kompetencii školy, ktorá stanovuje i ročník, v ktorom sa žiaci školy v prírode zúčastnia.

**Otázka č. 9: Je príspevok určený na konkrétneho žiaka alebo môže byť použitý aj na žiaka, ktorý prejavil záujem o školu v prírode až dodatočne, keď nám to výška príspevku umožní? Môžem príspevok použiť aj na žiaka, ktorého sme prijali v priebehu školského roka a nebol zahrnutý v Eduzbere?**

**Odpoveď:** V rámci schváleného počtu žiakov rozhoduje o účasti žiakov prvého stupňa na škole v prírode škola. To znamená, že príspevok môžete použiť i pre žiakov, ktorí neboli označení v zbere údajov a tiež ktorí nastúpili počas roka, ak ešte príspevok na školu v prírode na predchádzajúcich školách nevyužili.

**Otázka č. 10 :** **Je možné zaplatiť z príspevku storno cestovnej kancelárii, ak sa nahlásení žiaci z dôvodu choroby nezúčastnia školy v prírode?**

**Odpoveď:** Príspevok nie je možné použiť na úhradu storno poplatku. Príspevok je určený na pokrytie nákladov spojených s účasťou žiaka v škole v prírode. Použitie príspevku na storno by znamenalo, že žiak by stratil nárok na pridelenie príspevku v budúcnosti. Odporúčame školám ošetriť takéto prípady už pri organizácii a objednávke pobytu.

**Otázka č. 11:** **Je možné organizovať školu v prírode dennou formou? V pláne máme návštevu múzea, skanzenu, zoologickej záhrady a turistiku.**

**Odpoveď**: Pobyt v škole v prírode nie je možné organizovať dennou formou. Pobyt sa uskutočňuje ako súbor výchovno-vzdelávacích činností zameraných najmä na environmentálnu výchovu, telovýchovnú činnosť, rekreačnú činnosť a estetickú výchovu organizovaný školou v prírodnom prostredí s najmenej jedným prenocovaním.

**Otázka č. 12: Chcem sa spýtať, či je v poriadku keď zriaďovateľ prispel na školu v prírode sumou 92 € na žiaka a nie 100 € ako výška príspevku.**

**Odpoveď:** Finančné prostriedky pridelené škole formou príspevku na školu v prírode sú určené pre žiakov 1. stupňa základnej školy na výdavky školy spojené s organizáciou školy v prírode. Zriaďovateľ je povinný príspevok na školu v prírode poskytnúť príslušnej ZŠ/ŠZŠ v plnej výške.

**Otázka č. 13: Naši žiaci 4. ročníka mali naplánovaný jarný pobyt v škole v prírode. Z dôvodu vysokej chorobnosti sme museli pobyt zrušiť. Môžeme zobrať týchto žiakov do školy v prírode v septembri?**

**Odpoveď:** V prípade, ak to znamená, že žiaci budú v septembri už žiakmi 5. ročníka tzn. žiakmi 2. stupňa základnej školy, tak použitie príspevku na školu v prírode pre týchto žiakov  nie je možné. V súlade s § 4ac zákona 597/2003 o financovaní základných škôl, stredných škôl a školských zariadení v znení neskorších predpisov môže byť príspevok pridelený iba na žiaka prvého až štvrtého ročníka základnej školy. Pre štvrtákov je možné školu v prírode absolvovať len do konca školského roka.

**Otázka č. 14: Do školy v prírode nastupuje kolegyňa, ktorá sa stará o 13-ročného syna sama. Viem, že vysielajúca škola môže umožniť zamestnancom vyslaným do školy v prírode pobyt vlastného dieťaťa vo veku od troch do pätnástich rokov. Nie je mi jasné financovanie pobytu daného dieťaťa. Platí si to rodič z vlastných zdrojov alebo môžeme pobyt dieťaťa uhradiť z prostriedkov školy?**

**Odpoveď:** Náklady spojené s účasťou školy v škole v prírode hradí škola z normatívnych finančných prostriedkov iba zamestnancom školy. Náklady na ŠvP pre dieťa zamestnanca v tomto prípade uhrádza rodič (zamestnanec).

**Otázka č. 15: Sme väčšia škola a školu v prírode máme tento rok naplánovanú v dvoch turnusoch, nakoľko sme nenašli voľné kapacity pre všetkých žiakov v jednom termíne. Môžeme organizovať školu v prírode pre polovicu žiakov v máji a pre druhú skupinu v septembri? Ako máme postupovať pri vyúčtovaní príspevku, máme zaslať vyúčtovanie za každý pobyt zvlášť?**

**Odpoveď:** Organizácia školy v prírode je v kompetencii školy tzn. pobyt môžete organizovať aj v dvoch termínoch. Podmienkou je, aby v čase konania školy v prírode boli zúčastnení žiaci stále žiakmi prvého stupňa ZŠ. Finančné prostriedky pridelené v januári je možné použiť do konca kalendárneho roka. Vyúčtovanie finančných prostriedkov je škola povinná zrealizovať do 10 dní po skončení poslednej podporovanej aktivity v kalendárnom roku.

**Otázka č. 16: Chcem sa opýtať, či môžu školy vyberať zálohy od žiakov, na ktorých dostanú príspevok od štátu na školu v prírode ?**

**Odpoveď:** Ak je to potrebné, školy môžu vybrať zálohu od zástupcov žiakov (rodičov), na ktorých dostanú príspevok od štátu. Pri výbere zálohy je potrebné dodržať účtovné postupy (napr. príjmový doklad).

**Otázka č. 17**

**Financovanie plaveckého a korčuliarskeho kurzu pre žiakov I. stupňa môžeme hradiť z dotácie na školu v prírode? Ak áno, má nárok žiak na príspevok len raz za štúdium?**

**Odpoveď:**

Príspevok na školu v prírode je určený na pobyty školy v prírode pre žiakov 1. stupňa základnej školy a nie je možné ho použiť na úhradu nákladov spojených s organizovaním športových kurzov. Príspevok na školu v prírode môže byť žiakovi pridelený iba jedenkrát počas jeho štúdia na 1. stupni ZŠ. Príspevok na kurzy pohybových aktivít sa prideľuje žiakom 2. stupňa základnej školy a žiakom stredných škôl.

**Otázka č. 18: Sme základná škola v zriaďovateľskej pôsobnosti obce. V roku 2025 sme dostali finančné prostriedky pre žiakov 3. ročníka na školu v prírode. ŠvP chceme organizovať v trvaní 4 dni a 1 deň chceme mať s deťmi aktivity v prírode v inom čase. Máme nárok na príspevok na ŠvP vo výške 100 € na žiaka?**

***Odpoveď:*** *V súlade s informáciami zverejnenými na webovom sídle ministerstva je príspevok na školu v prírode určený na aktivity zamerané najmä na environmentálnu výchovu, telovýchovnú činnosť, rekreačnú činnosť a estetickú výchovu organizované školou v prírodnom prostredí. Pri škole v prírode ide o súvislé pobyty v celkovom počte najmenej piatich dní s minimálne jedným prenocovaním. Pobyt teda môžete rozdeliť na dva termíny, avšak každý minimálne s jedným prenocovaním. To znamená napr. 4 dni s 3 prenocovaniami a 2 dni s jedným prenocovaním.*